Urmareste Modifică dimensiunea fontului: Play

Chişinău, 25 aug - Trimisul special al AGERPRES, Mădălina Cerban, transmite: Premierul Dacian Cioloş a declarat joi că va informa săptămâna viitoare despre data alegerilor.



"O să informez săptămâna viitoare şi legat de data alegerilor", a spus Cioloş, într-o conferinţă de presă susţinută la Chişinău, întrebat dacă are amănunte privind ziua organizării scrutinului parlamentar.



Purtătorul de cuvânt al Guvernului, Liviu Iolu, a declarat miercuri, la Palatul Victoria, că data alegerilor va fi anunţată cât mai curând.



"Premierul a discutat cu liderii partidelor politice despre data alegerilor. Nu este luată încă o decizie, încă se discută cu liderii partidelor politice. Data alegerilor va fi anunţată cât mai curând, dar nu a fost luată încă o decizie cu privire la această dată. (...) Prim-ministrul mi-a confirmat că există discuţii cu liderii partidelor", a afirmat Iolu.



Întrebat dacă variantele pentru organizarea alegerilor generale sunt datele de 27 noiembrie, 4 decembrie şi 11 decembrie, Iolu a răspuns că toate aceste zile sunt luate în calcul.



"Pentru unele dintre ele, cel puţin 27 noiembrie, există o problemă de neconstituţionalitate pe care o analizează Guvernul în stabilirea acestei date. Trebuie să se termine mandatele parlamentarilor actuali până când au loc aceste alegeri", a explicat purtătorul de cuvânt al Executivului. AGERPRES/(A - editor: Claudia Stănescu)